Daar wag nie meer slapelose nagte op Rassie nieDie statistieke wys dit dalk nie, maar daar ís heelwat vordering op die Springbokke se jaareindtoer gemaak. Die laaste hoofstuk sal egter eers geskryf kan word wanneer die gordyn Saterdagaand skuins voor 21:00 in Cardiff ná die Springbokke se kragmeting met Wallis toegetrek word. As die Bokke seëvier, sal dit hul beste vertoningslys op toer sedert 2013 wees toe hulle twee uit drie wedstryde gewen het. (Daar was in 2015, die Wêreldbeker-jaar, geen jaareindtoere nie en in 2014 is daar ook twee van die vier deur die Springbokke gewen en twee verloor. In 2016 het die Bokke drie uit drie verloor.) As hulle Saterdag verloor, sal hulle dieselfde rekord hê as Allister Coetzee se span van 2017, wat ook twee van hul vier jaareindkragmetings gewen en twee verloor het. Maar wat tel, is dat die Bokke nie soos verlede jaar met 38-3 deur Ierland geklop en toe ook vroeër in die jaar met 57-0 deur die All Blacks afgeransel is nie. Die Springbokafrigter, Rassie Erasmus, het Maandag op ŉ mediakonferensie in die Walliese hoofstad gesê dat die Bokke se vertoningslys vanjaar nie die beste was nie, maar dat die ywer en ingesteldheid van die spelers daar is. Die huidige wenpersentasie van 53,84% is nog niks om oor huis toe te skryf nie. As die Bokke Wallis klop, sal hulle die jaar op ŉ effens meer aanvaarbare 57,14% afsluit. As die Bokke verloor, sal die seisoen op 50% eindig. Erasmus-hulle het tot dusver twee van hul drie toetswedstryde op toer gewen, 67 punte aangeteken en vyf drieë gedruk. Hulle het 57 punte afgestaan en vier drieë laat deurglip. ♦ Die doel van die toer was om die regte kombinasies te vind vir aanstaande jaar se Wêreldbeker-toernooi in Japan. Is daar daarin geslaag? Erasmus het agt spelers wat saam getoer het (Gio Aplon, Sergeal Petersen, Ruhan Nel, Louis Schroeder, Schalk Brits, Trevor Nyakane, Sikhumbuzo Notshe en JD Schickerling) nog nie speelkans gegee nie. Hulle sal na alle waarskynlikheid ook nie teen Wallis uitdraf nie, maar dít gebeur op elke hedendaagse toer waar daar net toetswedstryde gespeel word. Erasmus weet nou dat Willie le Roux se heelagterposisie verskans is, dat Aphiwe Dyantyi en Sbu Nkosi sy beste vleuels is, dat Jesse Kriel en Damian de Allende in die middelveld sal saamspan, Handré Pollard die voorkeur-losskakel is en dat Ivan van Zyl en Embrose Papier vir Faf de Klerk op skrumskakel kan instaan. De Klerk, hoewel hy beskikbaar is, sal nie gekies word teen Wallis nie omdat Erasmus vir Van Zyl en Papier nog ŉ kans wil gee. Die beste pak (afgesien van die beseerde Eben Etzebeth) het teen Skotland gespeel en sal heel waarskynlik ook teen Wallis ingespan word. Etzebeth sal in RG Snyman se plek speel as hy fiks verklaar word. Cheslin Kolbe, Elton Jantjies, Thomas du Toit, Vincent Koch, Bongi Mbonambi en Francois Louw is by uitstek sy afronders (impakspelers) en kan ook teen Wallis ingespan word. Wen of verloor, dit is die beste huidige Springbokspan wat gekies kan word.